Úradný vestník L 062 , 04/03/1997 S. 0039 - 0040



Rozhodnutie Komisie zo 14. februára 1997, ktorým sa mení a dopĺňa rozhodnutie Rady 79/542/EHS a rozhodnutia Komisie 92/260/EHS, 93/195/EHS a 93/197/EHS vzhľadom na podmienky týkajúce sa zdravia zvierat s cieľom dočasného vstupu, opakovaného vstupu a dovozov do spoločenstva registrovaných koní z Libanonu (Text s významom pre EHP) (97/160/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 90/426/EHS z 26. júna 1990 o podmienkach týkajúcich sa zdravia zvierat, ktorými sa riadi premiestňovanie a dovoz koňovitých zvierat z tretích krajín [1], naposledy zmenenú a doplnenú Aktom o pristúpení Rakúska, Fínska a Švédska, a najmä jej články 12, 13, 15, 16 a 19 ii), keďže rozhodnutím Rady 79/542/EHS [2], naposledy zmeneným a doplneným rozhodnutím Komisie 96/624/ES [3], bol vytvorený zoznam tretích krajín, z ktorých členské štáty povolia dovoz hovädzieho dobytka, ošípaných, koňovitých zvierat, oviec a kôz, čerstvého mäsa a mäsových výrobkov; keďže zdravotné podmienky a veterinárna certifikácia pre dočasný vstup, opakovaný vstup registrovaných koní po dočasnom vývoze a pre dovozy registrovaných koní sú uvedené v rozhodnutiach Komisie 92/260/EHS [4], 93/195/EHS [5] a 93/197/EHS [6], všetkých naposledy zmenených a doplnených rozhodnutím Komisie 96/279/ES [7]; keďže na základe veterinárnej inšpekčnej misie Komisie v Libanone sa situácia týkajúca sa zdravia zvierat spočiatku nejavila byť pod dostatočnou kontrolou veterinárnych služieb; keďže sa však odvtedy zaznamenalo podstatné zlepšenie, vrátane komplexného sero-epidemiologického prieskumu vzhľadom na africký mor koní, sopľavku, žrebčiu nákazu a infekčnú anémiu koní, vykonaného u koní na celom území krajiny s negatívnym výsledkom v každom prípade; keďže v Libanone nedošlo k výskytu afrického moru koní už viac ako tridsať rokov a vakcinácia proti tejto chorobe sa počas uvedeného obdobia nevykonávala; keďže v Libanone sa sopľavka a žrebčia nákaza nevyskytli dlhšie ako šesť mesiacov a venezuelská encefalomyelitída koní a vezikulárna stomatitída sa nevyskytli nikdy; keďže veterinárne orgány Libanonu sa zaručili oznámiť do 24 hodín telefaxom, telegramom alebo telexom Komisii a členským štátom potvrdenie akejkoľvek infekčnej alebo nákazlivej choroby koňovitých zvierat uvedenej v prílohe A smernice 90/426/EHS a akékoľvek zmeny vo vakcinácii alebo v dovoznej politike vzhľadom na koňovité zvieratá; keďže podmienky týkajúce sa zdravia zvierat a veterinárna certifikácia sa musia prijať v súlade so situáciou týkajúcou sa zdravia zvierat v dotknutej tretej krajine; keďže tento prípad sa týka iba registrovaných koní; keďže rozhodnutie 79/542/EHS a rozhodnutia 92/260/EHS, 93/195/EHS a 93/197/EHS sa musia príslušne zmeniť a doplniť; keďže opatrenia uvedené v tomto rozhodnutí sú v súlade so stanoviskom Stáleho veterinárneho výboru, PRIJALA TOTO ROZHODNUTIE: Článok 1 V časti 2 prílohy k rozhodnutiu Rady 79/542/EHS osobitný stĺpček pre kone sa vkladá nasledujúci riadok v súlade s abecedným poradím ISO kódov: | "LB | Libanon | x" | Článok 2 Rozhodnutie 92/260/EHS sa mení a dopĺňa takto: 1. Do zoznamu tretích krajín v skupine E prílohy I sa pridáva v abecednom poradí ISO kódov krajín "Libanon"; 2. Do zoznamu tretích krajín sa v názve zdravotného certifikátu uvedenom v prílohe II E pridáva v abecednom poradí ISO kódov "Libanon". Článok 3 Rozhodnutie 93/195/EHS sa mení a dopĺňa takto: 1. Do zoznamu tretích krajín v skupine E prílohy I sa pridáva v abecednom poradí ISO kódov "Libanon"; 2. Do zoznamu tretích krajín v skupine E sa v názve zdravotného certifikátu uvedenom v prílohe II pridáva v abecednom poradí ISO kódov "Libanon". Článok 4 Rozhodnutie 93/197/EHS sa mení a dopĺňa takto: 1. Do zoznamu tretích krajín v skupine E prílohy I sa pridáva v abecednom poradí ISO kódov "Libanon"; 2. Do zoznamu tretích krajín sa v prvej polovici vety týkajúcej sa registrovaných koní v názve zdravotného certifikátu uvedenom v prílohe II E pridáva v abecednom poradí ISO kódov "Libanon". Článok 5 Toto rozhodnutie je adresované členským štátom. V Bruseli 14. februára 1997 Za Komisiu Franz Fischler člen Komisie [1] Ú. v. ES L 224, 18.8.1990, s. 42. [2] Ú. v. ES L 146, 14.6.1979, s. 15. [3] Ú. v. ES L 279, 31.10.1996, s. 33. [4] Ú. v. ES L 130, 15.5.1992, s. 67. [5] Ú. v. ES L 86, 6.4.1993, s. 1. [6] Ú. v. ES L 86, 6.4.1993, s. 16. [7] Ú. v. ES L 107, 30.4.1996, s. 1. --------------------------------------------------